Annelise Josefsen

Annelise Josefsen (født 2. oktober 1949 i Hammerfest) er en samisk billedkunstner.Familien hennes er sjøsamisk, og hun vokste opp i Sæterfjord i Kvalsund kommune i Finnmark.Hun arbeider i mange ulike teknikker, men har særlig markert seg som skulptør. Hun har vært aktiv i Samisk Kunstnerforbund (SDS), også som styreleder i flere perioder. I anledning hennes 60-årsdag i 2009 ble hun invitert til å holde separatutstilling i Samisk kunstnersenter. Utstillingen hadde tittelen «Drøm og bedrag».Per 2017 bor og arbeider hun i Kokelv i Revsbotten i Finnmark.


== Utdannelse ==
Josefsen studerte først ved Den samiske folkehøgskole i Karasjok. Deretter utdannet hun seg innen tekstil ved Finnmark husflidsskole i Lakselv. Hun utdannet seg til kunstner ved Vestlandets kunstakademi i Bergen i perioden 1979-1983.


== Tråante 2017 ==
I forbindelse med Tråante 2017, 100-årsjubileet for samefolkets første landsmøte, utga Norges Bank i februar 2017 en 20-kronersmynt med samisk motiv. Mynten var utformet av Josefsen, som i 2016 vant en konkurranse om dette oppdraget.Samisk Kunstnerforbund - Sámi Dáiddáčehpiid Searvi (SDS) åpnet den 5. februar 2017 kunstutstillingen «ÁIGEMÁTKI - TIDSREISE – TIME TRAVEL» i Kraftbyen i Trondheim som ledd i Tråante 2017. Utstillingen viser arbeider av 21 samiske kunstnere fra Norge, Sverige og Finland. Annelise Josefsen var en av kunstnerne som var representert på utstillingen. Etter å ha blitt vist i Trondheim skal verkene videre til andre utstillingssteder i de tre landene; vandreutstillingen skal vises i perioden 2017-2019.


== Offentlige utsmykningsarbeider ==
2014: Muitu (norsk: Erindring), krigsminnesmerke ved Tana kirke på Rustefjelbma i Tana kommune
2013: Støttetroppen, skulpturgruppe i iddefjordsgranitt, uteområdet i Setermoen leir
Bakmenn, utsmykning av fondvegg i kantina ved Lakselv videregående skole
Potensial, skulptur utenfor Lakselv videregående skole
2011: Tanker for to, to skulpturer i Tranøy skulpturpark, Tranøy, Hamarøy:Jente i tanker, Balmoral-granitt
Gutt i tanker, Kuru Grey-granitt
Rast ved veiskillet, Evjen-granitt. Skulpturen står ved en rasteplass i Krutfjellsvägens skulpturstråk ved Tärnaby i Sverige
Min bovdna, skulptur i polyester og porselen, Høgskolen i Vestfold, Bakkenteigen
2004: Iditboddu/Morgenstund, skulpturgruppe i betong og metall; Samisk skulpturpark, Jokkmokk
2004: Messepikene, skulpturgruppe i granitt; uteområdet ved messa på Setermoen leir; dette var vinnerutkastet i en utsmykningskonkurranse i 2004
2004: Stallos hjerte, skulpturgruppe i stein og tre, Statoils administrasjonsbygg på Melkøya ved Hammerfest
2000: Den lille internat-tanta, skulptur, uteområdet ved Sameskolen i Målselv
2000: U-dyr med to hoder, Ser to veier, skulptur, uteområdet ved Sameskolen i Målselv
1993: Bølgen, skulptur i lindetre, biblioteket i Hammerfest
1993: Uten tittel, skulptur i stein fra Lødingen, på universitetsplassen i Tromsø


== Stipender ==
Annelise Josefsen har mottatt en rekke stipender:
1984: Statens etableringsstipend
1985: Inger og Edvard Munchs legat
1986: Nordisk Sameråds reisestipend
1987: Etableringsstipend
1988: Vederlagsfondet
1989: John Savio BKH-stipend
1991-1993: Statens 3-årige arbeidsstipend for samiske kunstnere
2010: Samiske kunstneres og forfatteres vederlagsfond (SKFV)s stipend til åndsverksutøvere
2015: Samisk kunstneres og forfatteres vederlagsfond (SKFV)s materialstipend for 2015
2016: Samisk kunstneres og forfatteres vederlagsfond (SKFV)s materialstipend for 2016


== Referanser ==


== Eksterne lenker ==
Annelise Josefsens hjemmeside
Nordnorsk kunstnersenter (NNKS): Annelise Josefsen Arkivert 2. august 2019 hos Wayback Machine.